Watch Vanderpump Rules Full Series Online Free | YesMovies
Actors: Lisa Vanderpump, Jax Taylor, Kate Maloney, Kristen Doute, Scheana Marie, Tom Sandoval, Naweek lok voëls van enerse vere na Mokala | News24
Naweek lok voëls van enerse vere na Mokala
Kathy Bain is ’n ywerige voëlkyker van Hartbeespoort. Foto: Christiaan Cloete
Die Diamantveld-streek se ere-veldwagters het van Vrydag 20 Oktober tot Sondag 22 Oktober hul jaarlikse voëlkyknaweek in die Mokala- Nasionale Park suid van Kimberley gehou.
Ongeveer 37 besoekers van oor die land heen het vanjaar se geleentheid bygewoon om meer van die park se voëls te sien en te leer.
Die park bevat ’n wye verskeidenheid spesies wat uniek aan die streek is.
Spesies wat jy in die park sal aantref, sluit die bontkiewiet, rooiborslaksman, boskorhaan, swaelstertbyvreter, fiskaalvlieëvanger, gewone kwikkie en die Kalahariwipstert in.
Dan is daar ook die gompou (die grootste vlieënde voël wat inheems aan Afrika is) en die bedreigde witrugaasvoël wat in Mokala voorkom en daar broei.
Een van die besonderse voëlspesies wat ook daar voorkom, is die eiesoortige dwergvalk wat dikwels in versamelvoëls se neste aangetref word.
Volgens Mathilda Swanepoel, voorsitter van die Sanparke-ereveldwagters se Diamantveld-streek, was die dwergvalk ook vanjaar se tema-voël.
Drie plaaslike voëlkenners, Beryl Wilson, ’n dierkundige by die McGregor-museum, Ronelle Visagie, koördineerder van die Platberg-Karoo-roofvoëlprojek, en Melissa Groenewald, natuurbeampte van die Kimberley-lughawe, het hul wye kennis oor plaaslike voëls met voëlkykers tydens die uitstappies deur die park gedeel.
Daar was egter veel meer as net voëlkyk wat die naweek gebeur het.
Vrydagaand 20 Oktober is gaste tot ’n driegangmaaltyd met “bunny chow” as hoofgereg in die park se restaurant trakteer, terwyl daar Saterdagaand 21 Oktober ook ’n vasvrakompetisie was.
Volgens Johan de Klerk, parkbestuurder by die Mokala- Nasionale Park, word die geleentheid jaarliks deur die ere-veldwagters gehou om geld in te samel wat dan weer in die park se bewaringsaksies teruggeploeg word.
Die ere-veldwagters is ’n span vrywilligers wat stilweg besig is om ’n reuse-impak in veral Mokala te maak.
Die Diamantveld-streek se ere-veldwagters verrig alle moontlike dienste wat in Mokala nodig is.
Hulle is ook betrokke by projekte soos die jaarlikse voëlkyk­naweek en die jaarlikse Mokala Classic-bergfietswedren, wat ook gebruik word om geld vir die park in te samel.